Bugár, Béla, doterajší podpredseda NR SR (2020-03-20):
Takže, vážené panie poslankyne, vážení páni poslanci, budeme pokračovať v rokovaní ustanovujúcej schôdze Národnej rady Slovenskej republiky, a to tretím programom (tretím bodom programu, pozn. red.), ktorým je schválenie volebného poriadku o podrobnostiach o hlasovaní a o voľbách na ustanovujúcej schôdzi Národnej rady Slovenskej republiky VIII. volebné obdobie . Návrh volebného poriadku sa predkladá na schválenie podľa § 6 zákona o rokovacom poriadku Národnej rady. Návrh volebného poriadku bol odovzdaný v rámci prípravy ustanovujúcej schôdze predsedom politických strán a politických hnutí zastúpených v Národnej rade a je uverejnený na webovej stránke Národnej rady. Vážení páni poslanci a panie poslankyne, prosím väčší kľud v rokovacej sále. (Zaznenie gongu.) Panie poslankyne, páni poslanci, ak sa chcete baviť, netelefonujte v rokovacej sále, pán poslanec, podľa rokovacieho poriadku je to zakázané. Takže ako som uviedol, k tomuto bodu otváram rozpravu a chcem uviesť, že priebeh rozpravy je upravený § 27 a 30 zákona o rokovacom poriadku. Hlási sa niekto do rozpravy? Konštatujem, že nie. Vyhlasujem rozpravu o tomto bode programu za skončenú. Pristúpime k hlasovaniu o návrhu uznesenia, ktorým Národná rada Slovenskej republiky schvaľuje volebný poriadok ako celok. Prosím, prezentujme sa a hlasujme. (Hlasovanie.) Prítomných 129 poslancov, za 121, 8 nehlasovali. Konštatujem, že Národná rada Slovenskej republiky schválila volebný poriadok o podrobnostiach o hlasovaní a o voľbách na ustanovujúcej schôdzi Národnej rady Slovenskej republiky VIII. volebného obdobia. Pristúpime teraz k štvrtému bodu programu, ktorým je voľba overovateľov Národnej rady Slovenskej republiky . Návrh kandidátov na overovateľov Národnej rady máte uvedený v tlači 2. Navrhuje sa, aby Národná rada mala 15 overovateľov. Otváram rozpravu o tomto bode programu. Pýtam sa, či sa hlási niekto do rozpravy. Konštatujem, že nie. Vyhlasujem rozpravu za skončenú. Zároveň pristúpime k hlasovaniu. Nech sa páči, prezentujte a hlasujte. (Hlasovanie.) Prítomných 137, za 136, 1 nehlasoval. Konštatujem, že Národná rada zvolila overovateľov. Na dnešnej ustanovujúcej schôdzi Národnej rady Slovenskej republiky budú overovateľmi poslanci: pani poslankyňa Monika Kavecká a pán poslanec Peter Šuca. Piatym bodom programu je zriadenie Mandátového a imunitného výboru Národnej rady Slovenskej republiky a zriadenie Výboru Národnej rady Slovenskej republiky pre nezlučiteľnosť funkcií a určenie počtu členov týchto výborov . Materiál na zriadenie týchto výborov bol vypracovaný v súlade s § 45 a § 7 zákona o rokovacom poriadku, a to tak, aby oba výbory boli zložené na základe princípu pomerného zastúpenia politických strán a politických hnutí v Národnej rade. Máte ho v tlači číslo 3. Otváram rozpravu o tomto bode a pýtam sa, či sa hlási niekto do rozpravy s nejakým návrhom alebo zmenou. Nie. Vyhlasujem rozpravu za skončenú. Pristúpime teda k hlasovaniu. Najskôr o uznesení, ktorým Národná rada zriaďuje Mandátový a imunitný výbor Národnej rady Slovenskej republiky a ďalej určuje, že výbor bude mať 15 členov vrátane jeho predsedu. Prosím, prezentujme sa a hlasujme (Hlasovanie.) Prítomných 143 poslancov, za hlasovalo všetkých 143 poslancov. Konštatujem teda, že Národná rada zriadila mandátový a imunitný výbor a takisto určila počet členov tohto výboru na 15. Teraz nasleduje hlasovanie o uznesení, ktorým Národná rada zriaďuje Výbor Národnej rady Slovenskej republiky pre nezlučiteľnosť funkcií a ďalej určuje, že výbor bude mať 15 členov vrátane aj jeho predsedu. Prosím, prezentujme sa, prezentujte sa a hlasujme. (Hlasovanie.) Prítomných 140 poslancov, za 139, 1 nehlasoval. Konštatujem, že Národná rada zvolila Výbor Národnej rady Slovenskej republiky pre nezlučiteľnosť funkcií a takisto určila, že tento výbor bude mať 15 členov vrátane aj jeho predsedu. Pristúpime k šiestemu bodu, a to je voľba predsedu Mandátového a imunitného výboru Národnej rady Slovenskej republiky . Návrh máte v parlamentnej tlači číslo 4. Kandidátkou na predsedníčku mandátového a imunitného výboru je pani poslankyňa Anna Andrejuvová. A preto otváram rozpravu o tomto bode programu. Pýtam sa, či sa hlási niekto do rozpravy, poprípade má iný návrh. Nie. Vyhlasujem rozpravu za skončenú. Podľa § 92 ods. 1 zákona, teda Ústavy Slovenskej republiky, predsedov výborov volí Národná rada tajným hlasovaním. Na zvolenie predsedu výboru Národnej rady podľa § 15 zákona o rokovacom poriadku vyžaduje súhlas nadpolovičnej väčšiny prítomných poslancov. Postupovať budeme podľa schváleného volebného poriadku. Dovoľte mi, aby som vás informoval o akte tajného hlasovania, hlavne to platí pre nových poslancov. Úprava hlasovacieho lístka sa uskutoční v zasadacej miestnosti za rokovacou sálou. Do volebnej miestnosti sa bude vchádzať z priestoru po mojej pravej strane. (Predsedajúci to naznačil pravou rukou.) Od povereného overovateľa poslanec dostane hlasovací lístok, o čom sa vykoná príslušný záznam v zozname poslancov, to znamená, že prebral hlasovací lístok. Potom poslanec prejde do určeného priestoru na úpravu hlasovacieho lístka. Upravený hlasovací lístok poslanec vloží do volebnej schránky. Ako prví budú hlasovať, samozrejme, overovatelia Národnej rady Slovenskej republiky. Po vykonaní voľby prosím poslancov, aby opäť zaujali svoje miesta v rokovacej sále. A tento postup vždy sa uplatní, a to pri každej voľbe tajným hlasovaní. Dovoľte mi ešte, vážené panie poslankyne a páni poslanci, aby som pripomenul, že svoju voľbu vyjadríte tak, že na hlasovacom lístku pri každom mene a priezvisku kandidáta zakrúžkujete tú alternatívu, za ktorú hlasujete, to znamená „za“, „proti“ alebo „zdržiavam sa hlasovania“. Hlasovací lístok je neplatný, ak poslanec pri niektorom mene a priezvisku navrhnutého kandidáta nevyjadrí svoju voľbu. Tu vás chcem informovať, že sme mali veľmi veľa takých prípadov, že poslanec volil len jedného, v tomto prípade, samozrejme, je jeden kandidát, a zabudol zakrúžkovať meno toho druhého, že nevolí ho alebo je proti. A tým pádom to bolo neplatné, teda bol neplatný hlasovací lístok. Takisto ak hlasovací lístok nejakým spôsobom sa mení alebo doplní, tiež je neplatný. Tento spôsob úpravy hlasovacích lístkov sa primerane použije pri každej voľbe tajným hlasovaním. Prosím teraz všetkých overovateľov, aby sa ujali svojej funkcie a dohliadali na priebeh tajného hlasovania, a, samozrejme, súčasne ich prosím, aby hlasovali ako prví. Takže, vážené panie poslankyne, páni poslanci, pristúpime k vykonaniu tajného hlasovania. (Akt tajného hlasovania.)